**Great reset po covide...v slovenskom zdravotníctve**

**MUDr. Andrea Letanovská, PhD, poslankyňa NR SR**

Národný onkologický ústav v Bratislave

Už pred pandémiou covidu 19 sa slovenské zdravotníctvo nachádzalo v situácii, kedy nutne potrebovalo reštart. Presnejšie, pandémia nás zastihla po dlhom období, kedy neboli realizované väčšie investície do nemocníc, a čo je ešte horšie, neprebehli nevyhnutné reformy. Slovenské nemocnice, až na ojedinelé výnimky chátrali, zdravotnícky personál bol zdecimovaný a demotivovaný a systém poskytovania zdravotnej starostlivosti už nedokázal reflektovať požiadavky doby.

Za takých podmienok a do takého prostredia ani nie je možné zmysluplne a najmä systémovo investovať financie a implementovať nástroje, ktoré vo vyspelých krajinách posunuli zdravotnú starostlivosť do iných dimenzií. Mám na mysli predovšetkým nové prístupy, ako je využívanie tzv. big data, digitalizácie a zdieľanie zdravotnej dokumentácie, telemedicíny a umelej inteligencie v prevencii a včasnom záchyte chorôb, v predchádzaní ich komplikácií a pri optimalizácii liečby. Profesor Klaus Schwab v roku 2015 nazval dobu, ktorú žijeme ako obdobie tzv. štvrtej priemyselnej revolúcie. Popísal ju ako obdobie akejsi fúzie, kedy sa stierajú hranice medzi sférami fyzikálnymi, biologickými a sférou digitálnych technológií. Tento fenomén prináša ľudstvu mnohé výzvy najmä v oblasti bezpečnosti, či osobnej slobody a autonómie. Ale je to zároveň skvelá príležitosť, ktorú pri dobrom sústredení zdrojov a našej obozretnosti môžme a musíme využiť v prospech ľudstva.

V tej dobe, keď sme boli konfrontovaní so skutočnosťou, ako veľmi zaostáva zdravotná starostlivosť u priemerného poskytovateľa, v priemernej nemocnici, či ambulancii na Slovensku za vyspelými krajinami, práve v tej dobe nás zasiahla pandémia.

Dalo sa čakať, že kapacity a výkonnosť systému sa pri veľkom nápore čoskoro vyčerpajú a my si budeme musieť priznať, že bez poriadneho reštartu to nepôjde. A možno práve prebiehajúca pandémia je tým veľkým resetom, ktorý nami zatrasie a my sa preberieme z letargie.

Máme nádej. Keby som mala vymenovať základné piliere, na ktorých môže vyrásť budúca prosperita slovenského zdravotníctva, tak by som začala zdravotníkmi. Zdravotnícke povolanie sa dnes nachádza v kríze, a podľa mnohých sa z neho vytráca ľudskosť a solidarita. V minulosti však vždy patrilo v našej spoločnosti k rešpektovaným a zasluhujúcim si úctu a vďaku. Spôsob riadenia rezortu a krajiny v minulosti nie vždy rešpekt, vďaku a vedomie dôležitosti zdravotníckeho povolania aj vyjadroval. V mysliach a srdciach bežných ľudí tomu tak určite bolo. Aj dnes, keď nášmu vyprahnutému zdravotníctvu dochádzajú sily, sú to práve zdravotníci, ktorí ostávajú pri svojich pacientoch, hoci je lákavé odísť. Nie systém, ale zdravotníci zachraňujú životy a tlačia denné počty úmrtí na najnižšiu možnú mieru.

Ďalším pilierom je osvietenosť odborníkov. Asi nie všetkých zainteresovaných, ale aspoň niektorých, ktorí vidia, vedia a ukážu nám ostatným cestu. Budeme potrebovať ich odvahu ukázať ako ďaleko je naše zdravotníctvo od toho kvalitného a vyspelého. Slovenskí pacienti si zaslúžia reformy, ktoré budú dlhodobo zárukou udržateľnej a dostupnej starostlivosti. Už dnes máme na Slovensku ostrovy excelentnosti. Potrebujeme však zlepšiť celý systém, aby kvalitná starostlivosti nebola otázkou náhody, správnej adresy, či užitočných známostí.

Bez ohodlania reformátorov sa nezaobídeme. Reformy budú vyžadovať ľudské kapacity, ale aj veľké finančné investície. Tie treba získať a správne nasmerovať. Zdravotníctvo nesmie byť pre politikov prioritou len pred voľbami. Reformátori musia získať politickú podporu a presvedčiť aj občanov, že táto investícia sa rozhodne oplatí.

Ktoré sú ti oblasti, na ktoré sa musíme na Slovensku zamerať?

1. Ambulantná sféra je základným pilierom zdravotnej starostlivosti každého zdravotníckeho systému. Pandémia naplno odkryla slabé miesta. Tu musíme na Slovensku s reformami začať. Získať mladých, ambicióznych lekárov pre tento sektor, dať im vedomie zmyslu a na tomto základnom kameni ďalej stavať zvyšok systému. Nestačí získať zdravotníkov, nakúpiť vybavenie. Musíme nanovo predefinovať postavenie ambulantnej starostlivosti v systéme. Tá je totiž kľúčová v starostlivosti o väčšinu pacientov a v manažmente väčšiny chorôb.
2. Prepojenie ambulantnej a nemocničnej starostlivosti na sociálnu, následnú a dlhodobú starostlivosť. Ideálne so zapojením komunity. Musíme integrovať, nie segregovať.
3. Zdravotnícky personál ako najväčší kapitál potrebuje po covide poriadny reštart. Čaká nás reštrukturalizácia jednotlivých zdravotníckych profesií tak, ako si to vyžaduje moderná doba. Musíme sa vydať cestou vytvorenia motivačného a bezpečného prostredia pre personál. Vzhľadom na demografický vývoj je dnes už úplne zrejmé, že ak sa nesústredíme na rozvoj ošetrovateľstva, tak v budúcnosti budeme musieť prehodnotiť naše očakávania ohľadne doby a kvality dožitia.
4. Máme pred sebou výzvu dokončenia digitalizácie a zdieľania dát, zdravotníckej dokumentácie. Pri zodpovednom plánovaní alokovania zdrojov do zdravotníctva nemôžme ignorovať telemedicínu, umelú inteligenciu a big data. Práve tieto nástroje nám môžu pomôcť v hľadaní optimálnej a najmä dostupnej prevencie liečiteľných chorôb, liečbe a v redukcii preventabilných úmrtí. Nielen pre vyvolených, ale pre všetkých, ktorí to potrebujú.
5. A nakoniec, slovenské nemocnice. Až na pár výnimiek musíme začať takmer na zelenej lúke. To, čo sme zdedili z čias minulých, už vôbec nespĺňa kritériá nového prístupu k liečbe a k očakávaniam zdravotníkov, pacientov a ich rodín. Nové nemocnice musíme postaviť úplne inak, podľa novej filozofie vychádzajúcej z pacienta a jeho rodiny ako centra záujmu. Cestou je ich špecializácia, stratifikácia, vybavenie a to všetko musí podporovať ľudskosť a pozitívne interakcie medzi všetkými, čo sa v. Ich priestore ocitnú.

A na záver sa vrátim opäť k zdravotníkom. Aj oni budú nositeľmi realizácie reforiem. Bez ich angažovanosti, odhodlania, vytrvalosti a ochoty zmeniť prístup, pracovné postupy a niekedy aj spôsob uvažovania, sa implementácia reforiem nepodarí.

Pandémia nám naplno odkryla nielen rezervy v systéme. Odhalila mnoho viac. Poukázala na sociálnu nerovnosť, ostrovy chudoby a odcudzenie medzi ľuďmi navzájom, nevynímajúc zdravotníkov a ich pacientov. Pred tým neujdeme a ani sa neschováme do žiadnej karantény. Využime tento neplánovaný, nechcený, ale možno darovaný great reset a začnime stavať nový, lepší, solidárnejší a udržateľný svet.